钦定古今图书集成/方舆汇编/职方典/第1215卷 > 《湘潭戍兵议》明·李腾芳
## 钦定古今图书集成/方舆汇编/职方典/第1215卷 > 《湘潭戍兵议》明·李腾芳

安民必先除盗、除盗必先设备、设备必先扼要、谨摅
一得、以资葑釆事。查得湖南僻在一徼去都会窎远
境联桂管虔赣地尤深衍奥阻此五代马氏之所据
以乱而本朝浰桶诸贼结连四省均祸前年阳明先
生始克歼之。若先生集中所谓诸广贼者在桂阳界
内所谓贼首龚福、李斌者皆临蓝人其本末盖班班
可考者。顷岁临、蓝之盗，首尾相连，辟如平原，户可为
党，陆走以马，水行以舟，蜂集乌散，无日无警。而试问
湖南诸郡，其为水陆之会，上下走集之门户，谁如湘
潭大盗之作，必有小盗以为之耳目。故四方作奸犯
科之人，其以手作工伎、丐食侨居者，虽未必皆盗，而
盗在焉。然是人也，非百货辐辏之地不居，而试问湖
南诸郡，其泉币之所集，流移之所聚者，谁如湘潭？典
当铺，盗之转轮藏也，彼攫而此售矣；游妓馆，盗之外
家室也，酉入而寅出矣。试问湖南诸郡，二者之多，又
谁如湘潭？然则潭之有盗也，在于太平之日，亦所不
免，又况四方有事，草动风摇，则此地必为红巾绿林
啸聚之区，而湖南无“宁日矣。虽有一城，仅如斗大，不
足以守；虽有典史一官，民皂若干，而冠盖之过者如
织，不足以供奔走。犹欲望其干掫，岂可得耶？然则为
之奈何？坐而视之，恐后日之祸变益大；急而图之，恐
目前之事力难措。思之百回，偶有一法，幸可集事，亦
不生事。”窃照长沙十二州邑，其地大而路僻者，惟茶
陵然。“盖前代兵燹之所不到，而设有军卫，为指挥千
百夫长者数十员，为兵数十馀名，抑亦赘疣矣。岁月
递迁，岂无虚冒？但考万历十年《清丈屯田册》”，则本县
田地、塘一千九百二十九顷八十二亩有奇，籽粒米
一万一千五百一十三石有奇，比别邑独多。则潭之
民所以奉茶兵者亦既渥矣。请比照粤西武陵之例，
借兵一二百名移戍于潭，而统以千百户一员，使专
典巡捕缉盗城守之事，可乎？凡壤地之接连湘乡、宁
乡、衡山、醴陵者，其市镇山泽向为盗出没之处，皆宜
画以为汛地，沿江上下如之，听其得制焉。但以兵锐
盗靖为课，而府道行其赏罚殿最，尤恐其跋扈骚扰
也，则本县得监节之官，廪兵粮有定则即取之本县
籽粒米，其事不费而办。而盗之自临蓝而出、自江汉
而上者，皆可以扼其吭而制之；散藏于合郡诸邑者，
皆可以窐其穴而芟之。不独一邑静，而所由以静者，
将不少矣。设备扼要之方，真无逾此。即使异日有风
尘之警，可以渐增其兵而团练之，择一健将予以重
权，此地可屹然为一大镇。当是时也，必知愚言之不
谬云。